b'\n_START_ARTICLE_\nHauser Plads\n_START_PARAGRAPH_\nHauser Plads er en plads i Indre By i K\xc3\xb8benhavn beliggende mellem Pustervig, Suhmsgade og Hausergade. Pladsen er adskilt fra Kultorvet af den tidligere biblioteksbygning, der i dag tilh\xc3\xb8rer Niels Brocks Gymnasium._NEWLINE_Pladsen er opkaldt efter schweizeren Conrad Hauser, der i 1768 blev dansk gift og slog sig ned i byen. Efter K\xc3\xb8benhavns bombardement i 1807 k\xc3\xb8bte og bebyggede Hauser en r\xc3\xa6kke grunde langs Hausergade, og Hauser Plads blev en af de f\xc3\xa5 umiddelbare og v\xc3\xa6sentlige byplanm\xc3\xa6ssige \xc3\xa6ndringer efter bombardementet. Tidligere blev pladsen ogs\xc3\xa5 kaldt Suhms Plads efter historikeren Peter Frederik Suhm, der boede her med sin store bogsamling indtil sin d\xc3\xb8d i 1798._NEWLINE_I 2014 fremst\xc3\xa5r Hauser Plads nyrenoveret med nye kontorer og g\xc3\xa5rdhave i k\xc3\xa6lderniveau, opf\xc3\xb8rt for de n\xc3\xa6sten 100 ansatte hos Center for Renhold i pladsens gamle parkeringsk\xc3\xa6lder. Komplekset er tegnet af nederlandske Karres en Brands Landschapsarchitecten og danske Polyform arkitekter. Ovenp\xc3\xa5 kontorerne, lidt over gadeplan, er der indrettet en gr\xc3\xb8n legeplads. Pladsen har ogs\xc3\xa5 f\xc3\xa5et ny granitbel\xc3\xa6gning og h\xc3\xa6nger nu klart sammen med Kultorvet og K\xc3\xb8bmagergade.'